khistorydata/jeongjo-sjw-relations huggingface dataset:
정조 3년
副修撰沈樂洙疏曰。伏以父子君臣。固有異於恩義之分。而臣嘗讀古人資父移孝之語。未嘗不深感也。臣三歲而孤。又早失母。天壤之間盡人倫。而可以專心所事。恩與義至者。惟我殿下也。釋褐數載。遽玷從班。區區戀君之誠。根天理而達人情。炳然寸心。不泯如丹。今使臣出入法筵。昵近耿光。以少伸犬馬之情。則臣之所欲願而不可得者也。臣豈敢虛辭巽讓。以自欺其斷斷之心。而今臣所叨之職。卽古之集賢學士也。經術文章。苟不足以裨聖學而煥治猷。則固不可居其職也。徒結戀愛之情。而冒承光榮。未盡報效之責而瘝尸職位。亦臣之所不敢也。臣雖至愚。粗聞人臣事君之義。百工庶職。皆可以量能度力。宜自盡於去就之節。則不思職責之難效。只知趨承爲恭者。不免其見譏於君子。而況是論思之任。尤豈不可自量度。徒然以奔走爲事而已哉。顧臣早而失學。晩益無聞。平生伎倆。不過抉摘章句。點綴文字。苟爲功令之業而止爾。經傳正文。腐儒老生之所皆誦。而臣不能盡讀。尋常句讀之間。往往多不辨音義。持此而冒入經幄之列。則臣雖欲貪榮戀寵。不願進退之義。而亦豈不貽羞朝廷乎。臣於除職之初。猥蒙召牌之再臨。蟻蝨賤臣。不敢逋違。顚倒承命。粗伸微分。非敢爲居然仍冒之計也。先儒云臣之於君。若能如子之於父。則至誠所感。無所不應。今臣所懇。實由衷赤。無一亳假飾之辭。而誠如赤子之呼籲父母。則竊冀聖鑑之俯諒也。臣旣乞遞本職。則兼銜非所可論。而同副承旨李奎緯。卽臣妻兄。春秋之銜。在公格又不可暫帶。不敢不竝瀆崇聽。伏乞聖明。亟命遞改臣職名。以重名器。以安私分焉。答曰。省疏具悉。兼帶春秋。下該曹稟處。爾其勿辭察職。
정조 3년
己亥六月十二日辰時。上御集祥門西挾室。諸承旨入侍時。行都承旨兪彦鎬。左承旨尹冕東。右承旨尹勉升。左副承旨金思穆。右副承旨吳載紹。同副承旨李奎緯。注書鄭東浚。假注書李尙度。記事官徐龍輔李信祜。以次侍立訖。內侍以梓室加漆正時。跪啓請出次。上入就版位。內侍跪啓請跪哭。上跪哭。守園官侍園內侍俯伏哭。宗戚諸臣執事官都監都提調以下應參諸臣皆俯伏哭。內侍跪啓請止哭。上止哭。守園官侍園內侍止哭。宗戚諸臣執事官都監都提調以下應參諸臣皆止哭。內侍導殿下還次。守園官以下。以次出。上命都承旨進前。命讀御製挽詞。彦鎬奉讀訖。上命領左相進前。上曰。御製挽詞。誰當寫之。領議政金尙喆曰。自當差出書寫官。而當以一品重臣爲之矣。上曰。寫於何樣紙面乎。左議政徐命善曰。當於紅縀上寫之矣。上曰。都提調何緣出往園所乎。命善曰。外梓室開金井時當奉審。而其外亦不無小小檢察之事矣。上命禮判入侍。上曰。啓殯。來月初二日爲吉云乎。禮曹判書鄭光漢曰。然矣。命善曰。初二日太涉促急。曾聞今月二十九日亦吉云。當更問於日官而稟定矣。保放日官竝放送事。出榻敎惠慶宮進服淸暑六和湯五貼。製入事。出榻敎上還內。諸臣以次退出。
정조 3년
行都承旨兪彦鎬病。左承旨尹冕東坐直。右承旨尹勉升坐。左副承旨金思穆坐。右副承旨吳載紹坐。同副承旨李奎緯坐直。注書鄭東浚病一員未差。假注書李尙度仕李錫夏仕直。事變假注善兪任柱仕。
정조 3년
以持平李濟萬牌不進罷職傳旨。傳于金思穆曰。只推。
정조 3년
傳于尹冕東曰。黃海監司留待。
정조 3년
又傳于尹冕東曰。黃海監司入侍。
정조 3년
傳于李奎緯曰。明日次對爲之。
정조 3년
又傳于李奎緯曰。御史。明日次對。同爲入侍。
정조 3년
尹冕東。以禮曹言啓曰。仁淑元嬪賜謚之賜字。改以宣字事。命下矣。前後啓下單子中。改付標以入之意。敢啓。傳曰。知道。
정조 3년
黃海監司金熤書。王若曰。虞政勤岳牧之咨。倚毗斯重。周家置藩翰之職。揀選宜精。玆輟春官典禮之班。庸昇西臬承流之任。眷彼黃海一域。實我靑丘重藩。環溟嶽二十三州。爲㯲爲帶。距京師四五百里。如齒如唇。間緣饑疫之頻仍。重以弊瘼之棼起。海稅多出於橫斂。民皆喁魚。公貨半入於私逋。吏緣作蠧。唐舶颷集。嗟備禦之多踈。燕价星馳。亦供億之難給。顧今按察輯綏之責。宜畀恬約公明之才。惟卿爲世完人。在家肖子。入則孝出則悌。蔚爲士夫家模楷。磨不磷涅不緇。超乎勢利場馳逐。天門抗疏。純誠夙著於先朝。雷肆橫經。雅識己許於平日。暫勞朱墨。頌幾騰於袴襦。力辭淸華。惜未久於銓席。雖卿心之澹若。每懷謙挹自持。當人才之眇然。必欲內外歷試。玆授卿以黃海道觀察使兼兵馬水軍節度使巡察使海州牧使。卿其祗若休命。勉竭良猷。黜迷陟明。毋或憚於大吏。蘇殘祛害。期永綏於小民。石潭院美規尙傳。須思振儒術之道。海雲亭聖躅追想。宜殫詰戒政之圖。范孟博登車之風。惟復繼者。張方平整器之手。深有望焉。自餘稟裁。厥有彝典。於戲。嚴明可以礪俗。廉白乃其傳家。跡暫違於朝端。卿應切北拱之悃。化初宣於海右。予則弛西顧之憂。故玆敎示。想宜知悉。知制敎徐有成製進
정조 3년
大司憲李𡊠。大司諫林得浩。校理鄭淵淳。副校理柳孟養尹行元。正言安廷玹。修撰徐有成趙鼎鎭。副修撰金宇鎭沈樂洙啓曰。請亟寢鄭致達妻。減死安置之命。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島定配罪人龜柱。亟加嚴鞫。夬正王法。措辭竝見上答曰。不允。
정조 3년
大司憲李𡊠。大司諫林得浩。正言安廷玹啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得倩。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭竝見上答曰。不允。
정조 3년
正言安廷玹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請長鬐縣定配罪人聖中。放逐罪人有臣宗甲義駿等。竝令王府。設鞫嚴問。期於得倩。夬正王法。請還寢福永酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得倩。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請㓒原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。夬正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎吾等。亟令王府。嚴鞫得情。快伸王章。請申大年亟施屏裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。措辭竝見上答曰。不允。
정조 3년
左承旨尹冕東。右承旨尹勉升。左副承旨金思穆。右副承旨吳載紹。同副承旨李奎緯等啓曰。伏以有國之禍。莫急於姑息。人臣之罪。莫大於恬嬉。試看今日之國事。能無志士之痛哭乎。國有賊謀害我君父。謀覆我宗祊。而爲其臣者。經年不能誅其賊。使吾君孤立於上而莫之恤焉。歲月久而人心狃安。逆之一字。視若尋常。循例傳啓。循例批答。討逆之事。有如是乎。是以天理晦熄。人心陷溺。斬草留根。種下種生。始也自謂革面而革心者。近則或不無依舊樣子。中心所存。其可欺乎。此無他。討之者不誠。故人不畏也。不誠實三字。寔是臣等今日之斷案。臣等之罪。何敢自恕。雖然。臣等死罪。竊以爲此非但臣等之未盡分也。抑亦我聖上所以深慮遠覩。杜禍遏亂之圖。亦有失也。鋤治略及於餘孽。殲厥尙稽於巨魁。窩窟自在。枝葉漸滋。諦審爻象。無處非憂。將此國勢。與彼人心。伈伈度日。終莫振勵。假使一夕風吹草動。龍蛇起陸。則四百年宗社。將稅駕於何地也。思之及此。寧不氣短。鳴呼。講學。所以需用也。我殿下素講春秋。而春秋之義。則未之能行者。何也。我朝之制。國有大論。惟大臣三司是聽。而殿下於大臣之疏。三司之啓。一例不允者。徒以賊出於戚親也。以戚親而輒貸凶逆。則凶圖無可熄之世。而人國無討逆之典也。兩魁旣貸。諸賊猶在。遂使爲殿下臣者。君讐國賊。與同寢食而不知怪焉。世上天下。寧有是哉。藉使諸賊不死。而更無他慮。則其害不過爲失刑之歸。而顧今世道人心。果可使彼自在之窩窟。能無慮也。漸滋之枝葉。能無亂乎。苟不能是。則縱賊遺君。固是臣等之罪。而養虎自遺。亦非殿下之失乎。伏願聖上。亟從三司之請。竝降諸賊處分。以安宗國。以副臣民之望焉。答曰。不允。
정조 3년
領敦寧府事李溵箚曰。伏以先大王五十載豐功偉烈。卓越千古。史不勝其書。鳴呼。盛哉。稽之舊例實錄編摩之工。動經累年。而何幸我殿下。連加董飭。開局不久。今幾就緖。此時摠裁之任。尤不宜輕授。而乃命之於臣不肖。噫。模天畫日。其責至大。若其撰修之工。雖極一時之選。至於是任。從古非曾經館閣之臣。則輒逡巡而不敢當。況臣之魯莾。只以名忝大官承乏苟充。遂被謬恩。以臣子。於戲。不忘之恩。豈不欲自效尺寸之勞。以圖萬一之報。而前輩辭巽之地。願何敢不自揆量。唐突冒膺哉。纔從郊坰。又肅新銜。今始短箚控籲。尤不勝惶悚。伏乞聖明。亟寢臣摠裁之命。以重史事。以安賤分。千萬幸甚。取進止。答曰。省箚具悉卿懇。摠裁之任。卿何過辭。安心行公。仍傳曰。此批答。遣史官傳諭于領敦寧。
정조 3년
己亥六月十三日申時。上御誠正閣。黃海監司入侍時。黃海監司金熤。左承旨尹冕東。假注書李錫夏。記注官崔大奎。記事官金健修。以次進伏訖。上曰。海伯進前。熤進前伏。上曰。海營地距孔道。且人心頑悍。極爲難治矣。熤曰。臣亦聞之。則果然難治云矣。上曰。予知卿雅操。而今當重任。必須善爲宣化矣。熤曰。臣素非方面之才。而今承重寄。非不欲仰體倚毗之眷。而才猷空疎。只切兢兢之忱矣。上曰。海伯先退。熤退出。冕東曰。親臨焚黃祭。事體自別。祭文。使館閣臣製進。似宜矣。上曰。唯。此後當親祭時。稟旨擧行事。永爲謄錄。可也。上曰。魂宮參奉。何日入直乎。冕東曰。自今日入直云矣。上命書傳敎曰。都監姑未撤罷。魂宮修理處。自都監守直。參奉姑勿入直。又命書傳敎曰。日熱如此。明日加漆後。勿爲庭候。只應參諸臣。來會事。分付。又命書摠裁官箚批。上曰。梓室書上字。十六日爲之乎。冕東曰。然矣。上曰。結裹同日爲之事。知委。可也。上曰。諸承旨申退乎。冕東曰。以啓辭之上達。皆等待矣。上曰。初度加漆時。宗親無入參者。招致下隷。問其委折以稟。可也。上命退。諸臣以次退出。
정조 3년
行都承旨兪彦鎬病。左承旨尹冕東坐。右承旨尹勉升坐直。左副承旨金思穆坐直。右副承旨洪樂彬坐。同副承旨徐有元坐。注書鄭東浚病李兢淵未肅拜。假注書李尙度仕李錫夏仕直。事變假注書兪任柱仕。
정조 3년
傳于金思穆曰。大臣備局堂上引見。
정조 3년
尹冕東啓曰。今此殯宮焚黃時。親祭祭文。當爲製進。藝文提學洪樂命。待明朝牌招。使之製進。何如。傳曰。允。
정조 3년
傳于吳載紹曰。右副承旨同爲入侍。
정조 3년
承旨前望入之。洪樂彬徐有元落點。
정조 3년
有政。吏批。判書鄭尙淳進。參判宋德相牌不進。參議柳戇牌不進。右承旨尹勉升進。尹勉升。以吏批言啓曰。宗簿寺正成德朝呈狀內。身病甚重。勢難察任云。今姑改差。何如。傳曰。允。以徐有鍊爲正言。李兢淵爲注書。金履安爲密陽府使。沈重奎爲豊基郡守。金載人爲梁山郡守。朴宗厚爲永川郡守。趙長鎭爲慶山縣監。金思義爲昌寧縣監。沈景錫爲龍宮縣監。洪宣輔爲宜寧縣監。朴緩源爲軍威縣監。李厚源爲新寧縣監。朴聖泰爲㓒原縣監。金啓漢爲高靈縣監。金鳳顯爲彦陽縣監。黃泰彦爲靈巖郡守。林夏喆爲龍潭縣令。沈鏗爲金泉察訪。李邦城爲茂山府使。兵批。判書權噵病。參判鄭民始病。參議柳義養入直進。參知鄭宇淳病。左副承旨金思穆進。金思穆。以兵批言啓曰。領中樞今方有闕。判中樞鄭弘淳下批。其代輔國知事沈㲄。依例從座目。判中樞下批之意。敢啓。傳曰。知道。領中樞單鄭弘淳。判中樞單沈殼李再寬李徽遠金相台林永老吳載衡宋迪中爲副護軍。洪樂春吳載紹爲副司直。
정조 3년
以吏曹參議柳戇牌不進罷職傳旨。傳于尹勉升曰。只推。
정조 3년
以大司諫李奎緯牌不進罷職傳旨。傳于尹勉升曰。只推。
정조 3년
傳于尹勉升曰。今日政新除守令。明日入侍。
정조 3년
尹冕東。以禮曹言啓曰。梓室結裹。以今六月十六日。梓室書上字後。仍爲擧行事。命下矣。書上字吉時。以辰時仍用。而結裹吉時。更令日官推擇。則同日午時爲吉云。以此時擧行。何如。傳曰。允。
정조 3년
尹冕東。以禮曹言啓曰。儀賓府進香退行事。命下矣。吉日。更令日官推擇。則儀賓府進香。今六月十九日辰時。敦寧府進香。同月二十一日辰時爲吉云。以此日時擧行之意。分付。何如。傳曰。允。
정조 3년
尹勉東。又以實錄廳言啓曰。本廳堂上行刑曹判書臣李徽之所掌戊寅己卯政院日記。旣爲移奉。而時政記。姑未出來。不可不參考於編修之時。何以爲之。敢稟。傳曰。一體輸送。
정조 3년
又以御營廳言啓曰。本廳中部千摠李漢五。身病甚重。勢難察任。改差。何如。傳曰。雖有留相帶去之近例。而留相事體。與藩臣有間。筵稟啓請。又與無端帶去大異。則今不可襲用。設有前此一二之例。不過承訛之事。不但不敢循用。又況軍官啓下。在於昨日。而今日草記。以身病樣請遞者。事之不以實。莫甚於此。大將李敬懋。爲先越俸三等。此草記勿施。職在該房。不能照祭。致煩提敎。當該承旨。從重推考。
정조 3년
金思穆。以義禁府言啓曰。金海前府使李喆運。原情公事判付內。姑爲保放。待御史入來。更爲稟處事。命下矣。御史旣已入來。保放罪人李喆運。還囚之意。敢啓。傳曰。知道。
정조 3년
又以義禁府言啓曰。慶尙前兵使白東俊。前水使柳鎭恒。不可循例拿處而止。令該府爲先嚴囚。嚴問口招。期於取服事。傳旨啓下矣。柳鎭恒今方待命。具枷杻嚴囚南間。而白東俊以喬桐府使。時在任所云。依例發遣府書吏。交代後拿來。何如。傳曰。允。只有嚴囚之命。而直爲具格囚南間。豈前例然乎。姑未得情。且値盛暑。姑爲解枷嚴囚西間。此蓋庚炎恤囚之意。而罪則贜吏。俾勿疎虞事。知悉。白東俊待拿來。依此擧行。
정조 3년
又以義禁府言啓曰。慶尙道前右兵使尹僖東拿處事。傳旨啓下矣。尹僖東自任所未及上來云。依例發遣府書吏。所到處拿來。何如。傳曰。允。宣傳官及府屬下去。貽弊可悶。況特敎拿來。事體自別。無敢遲滯事。嚴飭。
정조 3년
又以義禁府言啓曰。義城前縣令徐琢修。順興前府使洪配浩。玄風前縣監金載均。長鬐縣監吳泰彦等。竝拿處事。傳旨啓下矣。徐琢修洪配浩金載均。今方待命。卽爲拿囚。吳泰彦時在任所云。依例發遣府羅將。拿來。何如。傳曰。待待命拿囚
정조 3년
又以義禁府言啓曰。㓒原縣監宋興錫。永川郡守金道淳。新寧縣監徐邁修。宜寧縣監李彦光等。先罷後拿事。傳旨啓下矣。宋興錫金道淳徐邁修李彦光等。倶在任所云。依例發遣府書吏羅將。拿來。何如。傳曰。賑邑待待命。拿囚。
정조 3년
又以義禁府言啓曰。東萊訓導李命和。別差韓廷修等。拿問嚴處事。傳旨啓下矣。依例發遣府書吏羅將。竝拿來。何如。傳曰。允。
정조 3년
大司憲李𡊠。校理鄭淵淳。副校理柳孟養尹行元。正言安廷玹。修撰徐有成趙鼎鎭。副修撰沈樂洙金宇鎭啓曰。請亟寢鄭致達妻。減死安置之命。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島定配罪人龜柱。亟加嚴鞫。夬正王法。措辭竝見上答曰。不允。
정조 3년
大司憲李𡊠。正言安廷玹啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭竝見上答曰。不允。
정조 3년
正言安廷玹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。措辭竝見上答曰。不允。又啓曰。噫嘻。痛矣。聖中有臣宗甲義駿等犯罪。尙何言哉。倡邪說而作爲窩窟。結凶從而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而況此聖中。居謫以來。不思畏縮。乃敢聚會學徒。通按官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。答曰。不允。又啓曰。還寢福永酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請㓒原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。夬正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放遂田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訉。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎吾等。亟令王府。嚴鞫得情。快伸王章。請申大年亟施屏裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。措辭竝見上答曰。不允。
정조 3년
右承旨尹勉升。左副承旨金思穆啓曰。伏以今日三司之啓。又何爲而一例靳允耶。兩魁通天之罪。固不容更事臚陳。而雖以國家懲討之擧言之。三司聯請。體段甚重。似宜劃卽蒙兪。而一年二年。己至四載。天聽愈邈。王章莫伸。噫嘻。此何事耶。合啓之不足。又有前後諸臣之章疏。似或因是蒙兪。而一疏二疏。殆過百紙。天聽愈邈。王章莫伸。噫嘻。此何事耶。章疏之不足。遂至於近日。本院議啓而極矣。似或自此蒙兪。而一月二月。已迄半載。天聽愈邈。王章莫伸。噫嘻。此又何事耶。方其議啓定式之初。人心竦聳。期望甚切。庶幾明目張膽。極言竭論。誅凶除亂之機。若將在此。曾未幾何。退沮銷鑠。辭窮意竭。不免爲應文備數之歸。畢竟所得。只不過合啓之外。又添一啓而已。原其議啓之意。豈亶然哉。臣等雖甚不肖。亦具秉彝。粗知君讐之當復。國賊之當誅。義之所在。直欲北首爭死。而乃反俛眉下心。恬嬉玩愒。每覘合啓之後。只事塞責之擧。不誠不實。孰甚於此乎。以此顔狀。誠不忍靦面對人。是固臣等遇駑。辭拙忱薄。未有以理奪明主。而以我殿下日月之昭。斧銊之嚴。獨於此一味掩置。一味牽攣。使群凶晏然於地上。使國是淪入於晦塞。使世道益增其危厲。使臣等都喪其義理。是豈擧國含生。所望於平日者哉。念及于玆。不覺危涕自逬。不能無憾於天地之大也。伏願殿下。更加三思。亟揮乾斷。竝允三司之請。以洩神人之憤。以除宗國之憂焉。答曰。不允。
정조 3년
正言徐郁修疏曰。伏以臣。明經一第。僥倖得之。樣不入俗。才非需世。自分空疎短拙。爲聖朝之棄物矣。卽者薇垣新命。忽下於千萬夢想之外。義重沐浴。他不暇顧。冒没肅命。蓋出於粗伸義分之計而已。莫重臺閣之任。豈臣蔑劣。所可虛縻也哉。且臣八耋偏母。夙抱貞疾。老益忱痼。數年以來。危形敗症。凜凜有朝夕難保之憂。入夏以後。泄痢交作。眞元益下。一日之間。昏倒而不省者。亦已屢矣。以此情理。豈有一刻相捨之勢哉。伏乞天地父毋。俯垂矜憐。亟遞臣職。以便救護。因治臣罪。以昭法紀。千萬幸甚。臣於乞免之日。不宜以諫臣自處。而國有大賊。人得以誅之。臣何可以循例參啓。更無一言請討。而事在目下。亦不容泯默。敢此附陳焉。噫嘻。痛矣。鄭妻龜柱之罪。可勝誅哉。妖女之釀禍基亂。寸斬何惜。而尙今假息於牖下。猾賊之無君不道。萬戮猶輕。而迄今戴頭於島中。其所臚列。昭載於前後三司之疏啓。而自上例靳允兪之音。自下愈切抑鬱之忱。一日二日。國體徒損。一啓二啓。亂賊自在。如此而可謂國有法乎。伏望廓揮乾斷。少泄神人之憤。而凡臺啓中所論列者。次第允從。以爲定國論鎭世道之地焉。金漢耆之爲龜柱所慫慂之狀。已著於臺啓中。則自同平人。翺翔近郊者。其心所在。誠不可測。臣謂亟允臺請。以施屛裔之典。斷不可已也。且伏念今之逆魁。一則鄭妻。而鄭妻之爲逆。蓋其所由來者漸矣。曩在辛壬凶徒之危逼儲位。罔有紀極。而時則有若鄭壽期者。爲泰億眞儒輩爪牙。臺端凶啓。多出其手。渠家伎倆。本自如此。至於其子羽良翬良。以天生妖惡人。莫測其心腸。自其結婚天家之後。識者爲國深遠之慮。無所不至。幸而羽良先斃。罪未及大彰耳。若翬良之與其姪婦。相爲表裏。積有醖釀者。罔非凶國禍國之計。噫嘻。翬良之罪。可勝道哉。今此鄭妻。爲逆魁之一者。一言以蔽曰。危逼儲位之大逆。而此非但鄭妻之罪也。卽翬良有以釀成者也。向使謙賊。不爲鄭妻之子。則其凶猾之謀。何緣而生。鄭妻不爲鄭家之婦。則其前後稔惡。豈至若此之極耶。乃者懲討之論方張。而翬良之爵秩自如此。豈拔本塞源於治亂逆之道哉。臣謂翬良追奪之典。決不容少緩也。且元仁孫。與麟謙兩賊。結爲死黨。爲世所指目。久矣。而專藉兩賊家吹噓之力。久據銓席。驟入相府。日夜之所經營。無非爲賊謀忠。賊勢之鴟張。未必不由於此輩之助成。論其罪犯。則有浮於賊晦。不下於養厚。方當賊黨鋤治之日。捨此人而誰論哉。臣謂元仁孫。亦宜亟施追奪之典也。沈觀之。卽一市井之類耳。不文無行。濫竊科第。東趨西附。先龜後麟。憑藉國婚。勒奪廛物。千金之貲。至今不償。勢利所在。父事而奴役。人皆唾罵。搢紳羞與同其列。狗彘將不食其餘矣。曾叨訓郞。稱以貸用。莫重公貨。竟歸偸食。及宰東府。專事割剝。無辜峽氓。如逢毒螫。且與逆𨩌。爲從遊之近族。則平日渠輩同堂之中。豈無往來綢繆之事。而亦安敢晏然自在。自同無故也哉。臣謂沈觀之。亟施屏裔之典。斷不可已也。大司冠之職。爲任不輕。都民休戚。有所係焉。惟彼尹東暹。特一庸𤨏之鄙夫。前後踐歷。罔非踰分。而及叨見職。事多蔑法。公以私掩。政以賄成。輿論喧騰。人情駭憤。臣謂刑曹判書尹東暹。亟施刊改之典。可也。臣無任激切屏營祈懇之至。謹昧死以聞。答曰。省疏具悉。所陳兩大臣事。方欲處置於爾。沈觀之尹東暹事。又何其萬萬過也。
정조 3년
己亥六月十四日辰時。上御集祥門西夾室。加漆入侍時。左承旨尹冕東。右承旨尹勉升。左副承旨金思穆。右副承旨吳載紹。同副承旨李奎緯。假注書李尙度李錫夏。記注官崔大奎。記事官金健修。以次侍立訖。上曰。注書出去。宗親府擧案。催促捧入。可也。賤臣承命出來。捧入擧案。引儀分引領議政金尙喆。都監都提調徐命善。都監堂上鄭光漢金華鎭鄭好仁鄭民始。都廳鄭志儉。入就中門外位。上還內。俄而復臨夾室。仍下敎曰。暫時入內之問。有何難事。而應參諸臣。多離班次。問名捧現告。可也。思穆捧現告以進。上曰。御史書啓。自內直下。兩銓之臣。守令邊將可褒可罰者。卽爲抄出。使今日次對時。回啓。可也。內侍跪請出次。上入就版位。執事官都監都提調以下及長生殿都提調。入詣靈座之左。西向立。漆工加漆訖。都監諸臣。皆降復位。內侍跪啓請跪哭。上跪哭。諸臣皆跪俯伏哭。內侍跪請止哭。上止哭興平身。諸臣亦皆止哭興平身。上還次。諸臣以次退出。
정조 3년
行都承旨李𡊠坐。左承旨尹勉升坐。右承旨李秉鼎坐直。左副承旨李義弼未肅拜。右副承旨洪樂彬坐。同副承旨徐有元坐直。注書鄭東浚病李兢淵仕直。假注書未落點。事變假注書兪任柱仕。
정조 3년
徐有元啓曰。合辭方張之時。兩司無詣臺之員。事甚未安。除在外傳旨未下外。未肅拜呈告人員。竝卽牌招。何如。傳曰。允。
정조 3년
又啓曰。新除授注書李兢淵。今日不爲出肅。卽爲牌招。何如。傳曰。允。
정조 3년
洪樂彬啓曰。本院今春夏等褒貶。當爲磨勘以入。而都承旨兪彦鎬有故。不得循例磨勘之意。敢啓。傳曰。知道。
정조 3년
備忘記。都承旨兪彦鎬許遞。開拆相値。大司諫李𡊠除授。
정조 3년
李秉鼎啓曰。卽者吏曹假郞廳來言。今日爲政事。命下。而判書鄭尙淳。參判宋德相。參議柳戇。俱以病不來。不得開政。判書參判參議。竝卽牌招開政。何如。傳曰。允。
정조 3년
傳于李𡊠曰。吏兵房承旨。持殿最。入侍。
정조 3년
傳于洪樂彬曰。褒貶啓本。不拆自折。前所未有。設或遠來紙弊。微稟。可也。焉敢矇然捧入。大關後弊。當該承旨罷職。
정조 3년
徐有元啓曰。卽伏見全羅監司鄭一样。今春夏等褒貶啓本。則守令邊將中。無一人居下。殊無嚴明殿最之意。推考警責。何如。傳曰。允。
정조 3년
傳于洪樂彬曰。承旨前望單子。入之。
정조 3년
尹勉升啓曰。新除授左副承旨李秉鼎。卽爲牌招察任。何如。傳曰。允。
정조 3년
傳于徐有元曰。都監都提調入侍。
정조 3년
傳于李秉鼎曰。禮房承旨入侍。
정조 3년
徐有元啓曰。事變假注書兪任柱。身病猝重。勢難察任。今姑改差。何如。傳曰。允。
정조 3년
兪任柱改差。代以朴奎淳爲事變假注書。
정조 3년
傳于徐有元曰。他承旨與留待守令。入侍。
정조 3년
以承旨前望單子入之。李義弼落點。
정조 3년
傳于徐有元曰。新除授承旨。牌招察任。
정조 3년
洪樂彬啓曰。都監都提調徐命善。依下敎來待矣。傳曰。入侍。
정조 3년
傳于李𡊠曰。坐直承旨與左議政觀象監官員典醫監官員。入侍。
정조 3년
傳于尹勉升曰。近來百度解弛。今番京司褒貶。適多不爲。故觀象監典醫監官員。欲試術業。特命來待。則所謂兼敎授輩。終不來待。亦自擅拔於擧案中。此等放恣之習。雖朝臣不敢爲。況幺麽賤流。良極痛駭。令該曹嚴加照律以聞。
정조 3년
傳于徐有元曰。發靷時。神輦前燭籠五雙。魂魄轝前燭籠五雙。返虞時。同大轝前燭籠十五雙。返虞時只五雙。列於三色燭籠前。神輦及神轝前燭籠及侍衛假別監九十人處。紫巾次。自戶曹上下。發靷時大轝前燈籠假別監。素巾素衣。亦爲竝上下擧行後以聞。
정조 3년
傳于李𡊠曰。政事當日爲之。
정조 3년
李秉鼎。以吏曹言啓曰。新除授㓒原縣監朴聖泰呈狀內。矣身本生偏母。年迫八耋。法不當冒赴云。親年七十以上者。勿許三百里外遠邑守令事。載在法典。㓒原縣監朴聖泰。依例改差。何如。傳曰。允。
정조 3년
傳于李秉鼎曰。不必連日開政。儲窠外。可以差出者。今政盡爲差出。邊地守令。何待都政。亦爲差出。
정조 3년
以㓒源縣監望筒。傳于徐有元曰。昨夕副擬。今日首擬。殆若非此人莫可者然。判書推考。改差以入。
정조 3년
有政。吏批。判書鄭尙淳進。參判宋德相牌不進。參議柳戇進。同副承旨徐有元進。以兪彦鎬爲大司憲。以洪留浩爲禁府都事。以李弘之爲錦山郡守。以吳泰魯爲奉化縣監。以權惠應爲連山縣監。以崔粹翁爲幽谷察訪。以尹行晉爲宗簿正。以洪樂性爲左參贊。以李徽之爲判義禁。以宋德相爲掌樂提調。以洪樂春爲知義禁。以金履仁爲文化縣監。以洪秉德爲工曹正郞。以趙器鎭爲刑曹佐郞。以李延喆爲三水府使。以李格爲渭源郡守。以金樂豊爲㓒原縣監。
정조 3년
有政。兵批。判書權噵病。參判鄭民始病。參議柳義養入直進。參知鄭宇淳病。同副承旨徐有元進。以兪彦鎬金思穆爲司直。
정조 3년
假注書李錫夏拿處。代以李敏采爲假注書。
정조 3년
李𡊠。以吏曹言啓曰。曹所屬宗簿寺官員等矣。今己亥年春夏等褒貶。當爲等第。而因本寺提調有故。不得磨勘之意。敢啓。傳曰。知道。
정조 3년
李𡊠。以禮曹言啓曰。宗廟暑社稷暑各陵殿宮園墓本曹郞廳四學童蒙敎官掌樂院典牲署東西活人署禮賓寺東西氷庫通禮院圖畫署官員等。今春夏等褒貶等第以入。而弘文館藝文館春秋館承文院成均館奉常寺觀象監內醫院司譯院典醫監惠民署東南關王廟官員等褒貶。各其司領事都提調提調堂上有故。不得一時磨勘之意。敢啓。傳曰。知道。
정조 3년
李𡊠。以禮曹言啓曰。本曹今春夏等褒貶時。永禧殿參奉鄭昌老。與判書臣鄭光漢。永祜園守奉官吳彦謨。與參判臣李在協。竝有應避之嫌。不得同議等第。各其別啓本。以入之意。敢啓。傳曰。知道。
정조 3년
李𡊠。以禮曹言啓曰。今此本曹春夏等褒貶時。成均館學正金瀍。學諭兪度興。奉常寺副奉事李益瑞。稱以未肅拜。受由在外。不爲參謁。事體未安。以各其司褒貶不爲之故。雖不得等第。不可置之。令吏曹中考施行。何如。傳曰。允。
정조 3년
李𡊠。以戶曹言啓曰。今春夏等所屬各司褒貶啓本中。司宰監奉事金啓濂。以判書臣金華鎭子相避。參判臣李義翊。參議臣鄭述祚。同爲磨勘以入之意。敢啓。傳曰。知道。
정조 3년
李𡊠。以戶曹言啓曰。本曹郞廳及所屬各司官員。今己亥春夏等褒貶。依前例磨勘以入。而至於軍資監長興庫平市署五部。則因各其司都提調提調漢城府堂上有故。限內不得磨勘之意。敢啓。傳曰。知道。
정조 3년
尹勉升。以濬川司郞廳。以都提調意啓曰。本司都廳及郞廳。今己亥年春夏等褒貶。當爲等第。而公事提調臣具善復。以都監堂上。方在園所。限內不得磨勘之意。敢啓。傳曰。知道。
정조 3년
尹勉升。以禁衛營從事官。以都提調意啓曰。本營從事官及諸將官。今己亥春夏等褒貶。當爲等第。而大將臣具善復。以都監堂上。方在園所。限內不得磨勘之意。敢啓。傳曰。知道。
정조 3년
尹勉升。以兵曹言啓曰。本曹今己亥年春夏等褒貶啓本中。刀擦六處之意。敢啓。傳曰。知道。
정조 3년
李𡊠。以漢城府言啓曰。本部郞廳及五部官員。今己亥年春夏等褒貶。當爲等第。而兼判尹具善復。以都監堂上。奉命出去。方在園所。限內不得磨勘之意。敢啓。傳曰。知道。
정조 3년
尹勉升。以中樞府郞廳。以判府事意啓曰。今春夏等褒貶。當爲等第。而領府事未差。限內不得磨勘之意。敢啓。傳曰。知道。
정조 3년
李𡊠。以儀賓府言啓曰。本府郞廳。今春夏等褒貶。當爲磨勘。而本府只有單郞廳。都事尹泰國。除授日淺。限內不得爲之之意。敢啓。傳曰。知道。
정조 3년
尹勉升。以耆老所言啓曰。本所堂上。多有身病。今春夏等褒貶啓本。限內不得奉進之意。敢啓。傳曰。知道。
정조 3년
李𡊠。以敦寧府言啓曰。本府郞廳等。今春夏等褒貶等第。當爲磨勘。而首堂上有故。限內不得爲之之意。敢啓。傳曰。知道。
정조 3년
尹勉升。以御營廳言啓曰。今己亥年春夏等褒貶。依例磨勘以入之意。敢啓。傳曰。知道。
정조 3년
李𡊠。以工曹言啓曰。本曹郞廳。今己亥年春夏等褒貶。磨勘以入。而屬司尙衣院繕工監典涓司掌苑署造紙署瓦署。今己亥年春夏等褒貶。因其該司提調之有故。限內不得磨勘之意。敢啓。傳曰。知道。
정조 3년
尹勉升。以兵曹言啓曰。園所周回設布帳。在前守摠兩營間。隨地方擧行。而今番則園所在於部字內。依壬申五月例。令三軍門合力擧行。何如。傳曰。日熱如此。且與經宿成殯有異。今番則竝除之。可也。
정조 3년
尹勉升。以兵曹言啓曰。取考壬申前例。則挾靈轝砲殺手四十名。前後牌軍二百名擧行矣。今番則中軍旣以領率。事當比前加數。以幾名幾哨磨勘乎。敢稟。傳曰。挾靈轝軍。以五十名磨鍊。先後射隊軍。以三百名磨鍊。可也。
정조 3년
徐有元。以義禁府言啓曰。慶尙道長鬐縣遠竄罪人聖中。移配絶島事。承傳啓下矣。罪人聖中。全羅道康津縣古今島移配。而仍前罪目。依例發遣府羅將。自長鬐縣執捉。押送配所。何如。傳曰。更定配所以入。
정조 3년
徐有元。以義禁府言啓曰。慶尙道長鬐縣遠竄罪人聖中。全羅康津縣古今島移配事。草記批旨內。更定配所以入事。命下矣。罪人聖中。濟州牧大靜縣移配。而仍前罪目。依例發遣府羅將。自長鬐縣配所。執捉押送。何如。傳曰。允。
정조 3년
己亥六月十五日辰時。上御誠正閣。吏兵房承旨。持褒貶啓本入侍。他承旨都監都提調下直守令。同爲入侍時。行都承旨李𡊠。左承旨尹勉升。右承旨洪樂彬。同副承旨徐有元。記事官李兢淵。假注書李錫夏。記注官崔大奎金健修。都監都提調徐命善。茂山府使李邦城。靈嚴郡守黃泰彦。豊基郡守沈重奎。宜寧縣監洪宣輔。高靈縣監金啓漢。昌寧縣監金思義。新寧縣監李厚源。龍宮縣監沈景錫。龍潭縣令林夏喆。軍威縣監朴綏源。以次進伏訖。上曰。近來注書怠慢。頃日召對筵說。尙不修納。至於次對筵說。則全没事實。良可駭然。如此注書。承旨何不請罪乎。勉升曰。召對入侍時。注書李尙度。筵說尙不修納。十四日次對入侍時。注書李錫夏。筵說全没事實。前後申飭之下。若是疎忽。極爲駭然。先汰後拿。何如。上曰。拿處。可也。出擧條命善曰。政院則推考外。無他請罪之規。而左承旨尹勉升。以注書先汰後拿爲請者。有違格例。推考。何如。上曰。依爲之。出擧條上曰。廳注書。今當拿處。事變假注書入侍。錫夏退出。事變假注書兪任柱進伏。上曰。昨日柳鎭恒。只有嚴囚之命。而該府直爲具枷杻囚南間者。豈不怪駭乎。命善曰。然矣。該府之擧行。誠甚可怪矣。上曰。推考房承旨入侍。左副承旨金思穆進前。上曰。傳旨未入。而先入囚單。何也。思穆曰。傳旨前有上敎。故果入之矣。上曰。直囚南間。何事也。思穆曰。自該府如是擧行矣。上曰。嚴囚之傳敎。囚之南間。亦有前例否。承旨知入。思穆退出。還奏曰。若有嚴囚之命。則該府例爲具枷囚南間云矣。上曰。昨日禁府草記。何承旨捧入乎。思穆曰。臣以該房捧入矣。上曰。承旨之捧納草記。不可無罪矣。命善曰。卽見金吾草記。前慶尙水使柳鎭恒。具枷柤囚南間矣。若非事關鞫獄。罪著贜汚者。則特敎外。不可自該府直囚南間。而昨日傳敎中。旣無具格南間囚之命。則只以嚴囚二字。遽爲此無前之擧。雖因批旨。卽爲解枷移囚西間。而該府事。有關後弊。不可無飭。金吾當該堂上罷職。政院之不爲詳番。循例捧入。亦有疎忽之失。該房承旨遞差。何如。上曰。依爲之。出擧條思穆退出。上曰。左副承旨。先入侍後謝恩。上曰。尹僖東事。誠甚駭然。不可不各別處之矣。命善曰。然矣。命善曰。戶曹判書金華鎭。方在都監。兼帶知義禁之任。今姑許遞。何如。上曰。依爲之。出擧條上命開坼褒貶啓本。𡊠等讀奏褒貶啓本。上曰。典醫監觀象監之無褒貶。何也。命善曰。閒司褒貶。或不擧行矣。上曰。注書出去。兩監提調知入。祿官竝待令事。分付。臣任柱承命出問。還入仰奏曰。典醫監提調宋德相鄭民始。觀象監提調蔡濟恭鄭尙淳云矣。上曰。諸守令以次進前。邦城進伏。上下詢職姓名及履歷。上曰。爾。誰之子乎。邦城曰。故兵使臣李義壁之子也。泰彦進伏。上下詢職姓名及履歷。上曰。春間以五衛將。入於侍衛時。已知之矣。上曰。何以加資乎。泰彦曰。待罪御營把摠時。連五次全布於射會。因營門別單書啓。特蒙加資承傳矣。上曰。與黃最彦。爲幾寸乎。泰彦曰。爲八寸矣。上曰。靈巖弊邑也。汝須着意焉。重奎進伏。上下詢職姓名。上曰。曾經外任乎。重奎曰。壬辰年待罪於扶安縣監矣。上曰。準考乎。重奎曰。赴任五月。以武臣換差。故遞來矣。上曰。今年。爲幾何。重奎曰。六十矣。夏喆進伏。上下詢職姓名。上曰。下去後。何以爲治乎。夏喆曰。當竭誠殫心矣。上曰。何以竭誠殫心乎。夏喆曰。才識魯莾。不敢預爲仰對矣。上曰。雖以七事言之。豈無竭誠殫心之可對者乎。夏喆曰。先務農桑矣。上曰。奏對駭然。改差。可也。夏喆退出。上曰。守令多不擇人。吏判亦非矣。上曰。龍潭縣令林夏喆。汰去。出榻敎上曰。注書出去。夏喆之爲工郞幾月。而昨日政事。有本曹薦者幾人。知入。臣任柱承命出問。還入仰達曰。昨年六月都政。爲工曹佐郞。十二月都政陞正郞。而昨日政事守令中。無本曹薦云矣。上曰。林夏喆改差榻敎。以拿處書出。可也。景錫進伏。上下詢職姓名及履歷。上曰。何時爲參奉乎。景錫曰。乙未正月。李潭爲吏判時爲之矣。命善曰。此是沈㲄之子也。上曰。然乎。厚源進伏。上下詢職姓名及履歷。綏源進伏。上下詢職姓名。上曰。誰某之後乎。命善曰。故贊成朴弼周之孫矣。上曰。奉祀孫乎。𡊠曰。然矣。上曰。何時入仕乎。綏源曰。甲午年金鍾正爲吏判時爲之矣。上曰。此是繡衣罷黜之代。下去後。盡心爲之。此後亦當有詳察之道。爾須無負此縷縷下敎意也。啓漢進伏。上下詢職姓名。上曰。何時入仕乎。啓漢曰。癸巳年趙明鼎爲吏判時爲之矣。上曰。何至今未爲外任耶。啓漢曰。以陵參奉。見罷於木根摘奸時而然矣。宣輔進伏。上下詢職姓名。上曰。頃以平市令入待時見之矣。思義進伏。上下詢職姓名及履歷。上曰。今年。幾何。思義曰。三十矣。上曰。幾歲入仕乎。思義曰。二十二歲入仕矣。上命守令先退。左副承旨李秉鼎進前。上曰。尹僖東奪符宣傳官。若有遲滯之事。則當嚴處。右副出去後。申飭。可也。𡊠曰。卽伏見洪忠監司李命植。黃海前監司徐有寧。咸鏡前監司趙㻐。今春夏等褒貶啓本。則守令察訪中。無一人居下。殊無嚴明殿最之意。竝推考警責。何如。上曰。依爲之。出擧條勉升曰。卽伏見江華留守洪樂純。慶尙監司李在簡。北兵使李明運。慶尙兵使尹僖東。今春夏等褒貶啓本。則邊將無一人居下。殊無嚴明殿最之意。推考警責。何如。上曰。依爲之。出擧條勉升曰。卽伏見南兵使李達秀。黃海水使李邦五。今春夏等褒貶啓本。則無一人居中居下。殊無嚴明殿最之意。推考警責。何如。上曰。依爲之。出擧條上曰。兩監祿官待令事。分付。上命書傳敎曰。自年前。遵先祖飭敎而警勵者。果幾遭也。又復不懲。以實軍銜。無端不參貶坐者。至於此多。司果金東淵等。竝令該府。拿問處之。又命書傳敎曰。昨年旣有飭敎。而各司多不遵行。至於兵曹。又多做錯。貶目中初考之人。皆不書題。間雖爲之。而亦皆或書或不書。殊非嚴明考績之意。該曹磨勘堂上。從重推考。此後去其謬例舊典擧行事。申明。分付。上曰。外方褒貶。則守令滿五十日後。始書等第。而喬桐府使白東俊。今姑日淺。何以書等第乎。命善曰。京幾監司。果以此事。議于備局。而此是仍任。故計其前後日字。則當書等第矣。上命書傳敎曰。日熱如此。明日行禮時。只二品以上進參。因行奉慰事。分付。上曰。王大妃殿進御調氣飮。停止。出榻敎上命退。上曰。承旨已退。而史官之不卽退出可駭。出去後請罪。可也。諸臣以次出。
정조 3년
己亥六月十五日未時。上御誠正閣。左議政入侍時。同副承旨徐有元。記事官李兢淵。記注官崔大奎。記事官金健修。左議政徐命善。以次進伏訖。上曰。觀象監典醫監祿官。皆待令乎。有元曰。祿官皆待令。而觀象監兼敎授。未及待令矣。上命召入立庭。上曰。兩監褒貶時所講者。何許冊乎。兩監祿官等對曰。褒貶元無考講之規矣。上曰。觀象監兼敎授。何不待令乎。對曰。未及待令矣。上曰。兼敎授。皆以取才爲之乎。對曰。崔宅華圈點。而李仁芳以禁漏官爲之矣。上謂命善曰。兼敎授。卽渠輩爭窠。而以顔私差出者。豈不非乎。命善曰。兼敎授。卽六品遷轉之窠也。事宜愼擇矣。上曰。崔宅華則以圈點而爲之云。而至於李仁芳之空然差任。尤極痛駭。先爲嚴問事。分付刑曹。上命退。諸臣以次出。。
정조 3년
己亥六月十五日酉時。上御集祥門西挾室。禮房承旨入侍時。左副承旨李秉鼎。記事官李兢淵。記注官崔大奎。記事官金健修。以次進伏訖。上曰。政牌催促。判書參議間無故者。日暮前入來開政事。分付。上命書宣謚書上字梓室結裹告由文。仍命讀奏。上曰。都廳入來乎。秉鼎曰。出往外都監。未及入來矣。上曰。書出發靷時燈籠數。都廳明日來待事。分付。仍命退。諸臣以次出。
정조 3년
行都承旨李𡊠坐。左承旨尹勉升坐。右承旨李秉鼎坐直。左副承旨李義弼坐。右副承旨洪樂彬坐直。同副承旨徐有元坐。注書鄭東浚病李兢淵仕。假注書李敏采仕直。事變假注書朴奎淳仕。
정조 3년
大殿王大妃殿惠慶宮中宮殿。朝廷二品以上六曹堂上奉朝賀單子奉慰問安。答曰。知道。
정조 3년
李秉鼎啓曰。大司憲兪彦鎬。牌招啓辭未下。執義兪彦鏶。掌令金鍾厚在外。南鶴聞傳旨未下。持平李濟萬。傳旨未下。洪樂淵受由在外。今日以監察茶時之意。敢啓。傳曰。知道。
정조 3년
又啓曰。實錄廳持去辛酉年日記十四卷。還來之意。敢啓。傳曰。知道。
정조 3년
傳于李秉鼎曰。別軍職番次。只有一人云。平山府使當日辭朝。催促下送。富平府使孫相龍。遞付京職。
정조 3년
以李錫夏李尙度林夏喆囚單子。傳于洪樂彬曰。分揀放送。
정조 3년
李秉鼎。以禮葬都監郞廳。以都提調意啓曰。取考謄錄。則神主造成日。禮曹堂上奉常寺提調。眼同監造。奉安日奉常寺都提調及禮曹長官。齊會奉審後奉安矣。今亦依此擧行。何如。傳曰。允。
정조 3년
又以禮葬都監郞廳。以都提調意啓曰。御製輓章。令書寫官判敦寧府事具允鈺書出奉入。以備睿覽之意。敢啓。傳曰。知道。
정조 3년
洪樂彬。以備邊司言啓曰。卽見東萊府使李致中狀啓。則以爲裁判差倭。以公作米退年之請出來。而此是一時特恩。則每當限盡。輒請退限者。誠極痛駭。今方連加責諭。使不得更爲發說。而其所許接。自是前例。請令該曹。照例擧行。新島主平義功圖書請受。大差倭。非久出來。先文頭倭。今已出來。京接慰官及差備譯官。預爲差出。待差倭出來狀聞。卽爲下送事。竝令廟堂。稟旨分付矣。已出來差倭。分付本道及該曹。其所接待之節。使之擧行。至於公作米退限。此乃從前特恩。則不可視爲應行。每每請退。嚴加責諭。使之卽爲還送。圖書請受之差倭。旣有應行之前例。京接慰官及差備譯官。卽爲差出。待萊府狀聞。發送禮單等物。照例擧行之意。分付該曹該院。何如。傳曰。允。
정조 3년
又以義禁府言啓曰。慶尙監司李在簡狀啓。據刑曹粘目內。彦陽前縣監朴長瀗。移本府處之事。允下矣。朴長瀗時在任所云。依例發遣府羅將。拿來。何如。傳曰。如其賑邑。待待命拿囚。
정조 3년
又以義禁府言啓曰。副護軍張淀金東淵李恒祚。副司直李昇揆金樂凞。副司果柳德中等。令該府拿問處之事。傳旨啓下矣。張淀時在京畿豊德地。李恒祚時在通津地。柳德中時在廣州地。金東淵時在洪忠道西原地。金樂凞時在忠州地。李昇揆時在慶尙道禮安地云。依例發遣府羅將。竝拿來。何如。傳曰。待待命拿囚。嶺人則勿論。
정조 3년
己亥六月十六日卯時。上御集祥門西挾室。書上字結裹入侍時。行都承旨李𡊠。左承旨尹勉升。右承旨李秉鼎。右副承旨洪樂彬。同副承旨徐有元。記事官李兢淵。假注書李敏采。記注官崔大奎。記事官金健修。以次序立訖。上曰。書上字時。旣有奠則宜有再拜。雖或不載於笏記。以此分付。可也。上詣殯宮。書上字時。領議政金尙喆。都監都提調徐命善。入就中門外位。都監堂上金華鎭鄭光漢。兵曹參判鄭民始。長生殿提調鄭好仁。都廳鄭志儉。郞廳洪樂顯金履仁。入就門內位。上親奠。諸臣哭再拜訖。上命入光漆寫字官。上復于西挾室。問兵曹參判民始曰。結裹時有奠乎。民始對曰。別奠待令矣。上命諸臣權退。領議政尙喆問安。答曰。知道。上復詣殯宮。親臨結裹時親奠。儀注上同上曰。別看役使之入參。賤臣敏采承命出。與許圭金泳申暎召入進參。尙衣提調洪國榮所啓。本院織造廳。在於慶熙宮。而屢百年來。頹圮摧傷。將有頹壓之患。若不趁卽變通。則實多可悶矣。臣意則姑爲移接於孝明殿典祀廳後。稍待國力之稍贍。更爲修改。何如。上曰。依爲之。出擧條結裹罷後。上就位哭。入參諸臣哭再拜訖。上復于西挾室。尙喆問安。答曰。直退。諸臣以次退出。
정조 3년
行都承旨李𡊠坐。左承旨尹勉升坐直。右承旨李秉鼎坐。左副承旨李義弼坐。右副承旨洪樂彬坐。同副承旨徐有元坐直。注書鄭東浚病李兢淵仕。假注書李敏采仕直。事變假注書朴奎淳仕。
정조 3년
大殿王大妃殿惠慶宮中宮殿。朝廷二品以上六曹堂上單子奉慰問安。答曰。知道。
정조 3년
李秉鼎啓曰。大司憲兪彦鎬牌招啓辭未下。執義兪彦鏶。掌令金鍾厚在外。南鶴聞傳旨未下。持平李濟萬傳旨未下。洪樂淵受由在外。今日以監察茶時之意。敢啓。傳曰。知道。
정조 3년
徐有元啓曰。卽伏見全羅右水使柳今春夏等褒貶啓本。則邊將無一人居下。殊無嚴明殿最之意。推考警貢。何如。傳曰。允。
정조 3년
傳于徐有元曰。今日宣謚時。製述官以下書啓。
정조 3년
備忘記。前司鑰林興壽。排設司鑰除授。前司謁李德鳳。書房色司鑰除授。
정조 3년
傳于徐有元曰。明日惠慶宮誕日。錢文五百兩。木四同。入于本宮事。分付。
정조 3년
傳于洪樂彬曰。飭已行矣。中官金德九分揀放送。
정조 3년
李秉鼎。以園所都監言啓曰。曲墻畢築蓋瓦。丁字閣丹靑畢役之意。敢啓。傳曰。知道。
정조 3년
徐有元。以兵曹言啓曰。頃因禮葬都監草記。興仁門門閾磚石。習儀前預爲掘去。修治門路。而自始役日。還爲塡補間。令繕工監。把子圍排。分授御營廳軍兵把守事。已爲啓下矣。今六月二十日發遣本曹郞廳。與各司官員。眼同始役之意。敢啓。傳曰。知道。
정조 3년
己亥六月十七日卯時。上御集祥門西挾室。親臨宣謚入侍時。都監都提調徐命善。堂上金華鎭鄭光漢鄭民始。都廳鄭志儉。郞廳洪樂顯金履仁。行都承旨李𡊠。左承旨尹勉升。右承旨李秉鼎。左副承旨李義弼。右副承旨洪樂彬。同副承旨徐有元。記事官李兢淵。假注書李敏采。記注官崔大奎。記事官金健修。別看役許圭金泳申暎追入。正使詣仁政殿庭。復命如常。賜謚禮畢。承文院以紅紙。傳寫謚冊文。置於凾。盛於腰轝。細仗鼓吹。振而不作前引詣殯宮門外。承文院官以凾傳授。內侍入置於神帛之前。上詣殯宮行禮。儀注見初九日別奠文武百官。設位於外庭。二品以上。位於端陽門內。三品以下。位於端陽門外上還就位後。尙儀曰。焚黃。典言捧謚冊文。寫本就燎所焚訖。尙儀啓請跪哭。儀注見上禮畢。尙宮導上至門內。內侍導上還內。守園官侍園內侍宗戚以下出。百官班首。進名奉慰。李秉鼎所啓。謚冊文奉進。何等重大。而當該尙傳。不卽待令。以致稽滯。事極駭然。宜有警責。而本院請推之外。無他可施之罰。何以爲之。敢稟。上曰。爲先罷職。令該府處之。可也。出擧條差備中官外。不待令中官。一竝罷職事。出榻敎排設房司鑰下人。令攸司科治事。出榻敎府有司中官。爲先削職。令該府處之事。出榻敎惠慶宮進服淸暑六和湯五貼製入事。出榻敎命退。承史以次退出。
정조 3년
行都承旨沈頤之坐。左承旨尹冕東坐直。右承旨尹勉升坐。左副承旨李義弼坐。右副承旨洪樂彬坐直。同副承旨未差。注書鄭東浚病李克淵病。假注書李敏采仕直一員未落點。事變假注書朴奎淳仕。
정조 3년
惠慶宮誕日。大殿王大妃殿中宮殿。政院玉堂口傳問安。答曰。知道。
정조 3년
惠慶宮。政院玉堂單子問安。答曰。知道。
정조 3년
惠慶宮。朝廷二品以上六曹堂上奉朝賀單子問安。答曰。知道。
정조 3년
尹勉升啓曰。大司憲兪彦鎬。牌招啓辭未下。執義兪彦鏶。掌令金鍾厚在外。南鶴聞傳旨未下。持平李濟萬傳旨未下。洪樂淵受由在外。今日以監察茶時之意。敢啓。傳曰。知道。
정조 3년
洪樂彬啓曰。卽伏見全羅左水使李文爀今春夏等褒貶啓本。則邊將無一人居下。殊無嚴明殿最之意。推考警責。何如。傳曰。允。
정조 3년
傳于沈頤之曰。領左相入侍。
정조 3년
前望單子入之。以尹冕東落點。
정조 3년
洪樂彬啓曰。新除授承旨尹冕東。方在罷散中。何以爲之。。敢稟。傳曰。敍用。
정조 3년
備忘記。行副司直沈頤之。都承旨除授。
정조 3년
備忘記。南城保障重地。而城役若是新完。其涉可嘉。守禦使徐命膺。大虎皮一令面給。廣州府尹李明中加資。留營別將黃仁煐。陞職調用。其餘將校等。令該曹卽速回啓。
정조 3년
備忘記。守禦營近甚凋殘之中。非一萬兩別備。何以辨此鉅役乎。前前守禦使訓鍊大將洪國榮。大虎皮一令賜給。
정조 3년
兵曹口傳政事。副司直李徽之。僉知孫相龍單付。
정조 3년
洪樂彬啓曰。領議政金堂喆。左議政徐命善。有稟達事。來詣閤外請對矣。傳曰。入侍。
정조 3년
又啓曰。正言安廷玹。有稟達事。來詣閣外請對矣。傳曰。入侍。
정조 3년
又以義禁府言啓曰。鄭致達妻。減死出置喬桐府事。命下矣。依例發遣府都事。押送配所之意。敢啓。傳曰。知道。
정조 3년
副司直趙㻐疏曰。伏以邦運不幸。仁淑元嬪。奄忽薨逝。驚愕痛悼。中外惟均。仍伏念臣猥蒙寵擢。已過三朔。而震懍悸恐。五內靡定。陳章自劾。亦涉唐突。一味蹙伏。惟竢駁正之論。今則藩符已解。行將復命。而濫秩縻身。冒進無路。逖違天陛之餘。一曕耿光之期。將未免差遲。故略陳肝膈之懇。從縣道封上。而及到中路。伏聞職名已遞。辭本未徹。玆不得不更煩號籲。惟聖明垂察焉。噫。臣性本庸鈍。事多迂滯。夷考平生。不過爲章句之腐儒。簪紳之冗調耳。乃於殿下光御之初。旣被亞卿之特簡。復叨方岳之隆寄。榮春太侈。涯分已極。區區銘感之忱。唯以夙宵殫竭。爲一分自劾之道。而任重責大。識昏材劣。三載憒憒。徒費厚廩。辜恩負職之罪。誠無以自解。而格外除命。又下於此際矣。夫八座峻秩也。遴選自別。未嘗有匪其人而居是位者。今乃以已試蔑效之如臣者。超二階而授之。譬如弱馬將顚。而加之以千勻之擔。朽車欲摧。而引之於九仞之坂。其卽地僨敗。必無幸矣。臣之一身狼狽。固不足恤。而累聖朝官人之政。果何如哉。至若大臣筵白。尤有所不敢聞者。過實之褒。古人所恥。旣無其實。而所奏如此。此又臣慙愧怵愓。彷徨而難進者也。伏乞聖慈。特賜矜諒。將臣新授爵秩。亟行鐫免。以重官方。以安私分。不勝幸甚。臣無任。答曰。省疏具悉。卿其勿辭。上來肅命。
정조 3년
大司諫李奎緯疏曰。伏以臣之長短本末。卽聖明素所俯察者。知識也。文學也。言論也。政事之才也。一無當焉。只是愚妄之性。彳亍之行。動輒觸忤。仇怨遍世。十三年流離困窮。不死者天。獲覩大明中天。萬物咸遂。如臣至駑者。亦以簪履之舊。特推拂拭之盛。曾不旬日。寵擢頻繁。今忽以薇垣之長。驟加於人望之外。鳴呼。此何擧也。臣於直廬承命。惝怳震掉。莫之所以措躬也。夫淸朝設官。必也各隨其才。毋或淆濫。而至若責任之重。地望之淸。則無過於諫省。而況又長官。卽是一院之首也。歷考前後。曾有如臣者。亦嘗冒玷乎。噫噫。顧今國賊未討。主憂方殷。此政忠臣志士忘生獻愾之時也。苟非氣節誠力所嘗著聞於侍從之列。則莫宜居之。顧臣懦夫。其果近似於是乎。無是而上或偶然授之。下乃晏然受之。其於辱特簡而羞當世。尤當如何哉。臣反復自量。萬無承當聖意者。竊有感於朱夫子所謂將此身心。奉塵刹。是則名爲報佛恩之語。玆敢決策而起。循墻而走。昨違召命。今又以文字。仰瀆宸嚴。伏乞聖明。諒臣愚之無庸。念聖恩之太誤。亟命收還臣新除職名。仍治臣逋慢之罪焉。抑臣有區區私情之煎迫者。臣之老母。每當夏節。多有疾病。自去夜。暑泄方劇。食飮全却。氣息凜綴。轉側須人。臣方左右扶將。不可暫離。此是從宦情所不堪。伏願聖明。特垂體下之恩。俾便救護之私焉。臣無任。答曰。省疏具悉。爾其勿辭。救護母病。
정조 3년
司諫洪彦喆疏曰。伏以邦運不幸。仁淑元嬪。奄忽薨逝。臣民驚慟。中外惟均。伏惟聖心震悼。當復如何。仍伏念臣至愚極陋。百不踰人。而前後歷揚。涯分已溢。不自意薇垣新命。又下於鄕廬病伏之中。除旨纔頒。馹召繼降。鄕里動色。蓬蓽生輝。在臣分義。固當竭蹶趨承。少伸叩謝之忱。而第念臣之忝叨臺職。亦已屢矣。間嘗隨諸臣之後。略效誅討之義。而秖緣臣誠意淺薄。言辭拙訥。終不能感回天心。快伸王章。致使元惡大憝。尙保首領。共戴一天。一則臣罪。二則臣罪。虧損臺體。辜負職責。每自循省。不寒而栗。而矧又請譴之章。薦發於司直之地。聲罪狼藉。非止一再。臣誠慙恧震悚。無地自容。至今追思。惶汗猶沾。從此臺端一步。便是鐵限。惟當杜門屏跡。自訟愆尤。以爲自靖之道。豈可以時月之稍久。復敢爲抗顔之計哉。且臣素患伏暑之症。便成痼疾。每當炎節。輒復發作。近仍日氣之酷熱。喝病感疾。乘時竝發。嘔泄交作。飮啖全却。宛轉床席。㱡㱡欲絶。束裝登途。萬無其望。玆從縣道。疾聲呼籲於仁覆之下。伏乞聖慈。俯垂諒察。亟削臣所叨之職。仍治臣逋慢之罪。以肅朝綱。以安私分。不勝幸甚。臣旣進身無路。而區區憂憤之忱。有不能自已者。敢此附陳焉。噫嘻。鄭妻之千妖萬惡。龜柱之窮凶極逆。前後疏啓。臚列無餘。亦惟聖明之所洞悉。則不暇臣一二談。而凶逆如此。負罪如此。則寧容一日。暇息於覆載之間。使之偃息自如也哉。合辭之請。已閱四載。而上下相持。迄無止泊。下以謄傳。爲循例之啓。上以不允。爲循例之答。忨時愒日。視爲循常。由是而國綱不立。而亂賊無懼。人心陷溺。而世變層生。至于向來投書之變而極矣。嘻。彼兩賊之屏置城外。幽竄海中。宜若可以少戢凶圖。而凶孽之煽動誑惑。自干天誅者。踵相接焉。則又不知幾箇鎭厚。伏在何地。豈不凜然而寒心哉。況今國家有故。人心易危。憂懼之端。有倍於前時。而誅討之典。尤不容少緩。伏願廓揮乾斷。亟正典刑。快雪神人之憤。永絶方來之患焉。臣無任。答曰。省疏具悉。處分意在。爾其勿辭察職。
정조 3년
吏曹參判宋德相疏曰。伏以臣。昨蒙賜對便殿。使得執策譚說於數旬阻講之際。志願粗遂。榮感彌切。只緣日晏暑熾。恐勞聖體。猶未敢罄竭悃愊。退伏私次。餘懷耿耿。惟是臣之匪據職名。曲荷聖明。俯課許解。而乃因承宣覆奏。旋卽反汗。臣始喜終驚。方寸抑塞。噫。知臣莫如。古人收言。臣之長短深淺。仰想聖鑑。靡有遺照。而前後辭敎。輒以激掦世道爲諭。是不幾於責僬僥以扛鼎呂乎。夫古之聖王。設官分職。各有其義。參貮冢宰。進退人才。其爲任也。誠亦重且大矣。顧人以世降。官由人輕。今乃如臣無似。苟然充數。若式罔念古義。隨重奔趨。承牌而入。引暇而出。一政二政。若是而止。則其爲瘝厥職。曾不如一執吏之爲矣。苟如是。則臣心愧恥。有不可恤。而其爲負殿下簡畀之意。罪莫逃焉。此臣之旣肅還蟄。一辭再辭。終不敢冒進者也。仰惟聖上於臣。天地也。父母也。區區情勢。想或矜課。惟願將臣銓曹籌司之任。竝與新舊兼銜。亟賜䥴遞。以幸公私焉。鳴呼。今日之國事。可謂痛哭流涕而不足也。內而國本孤弱。外而凶孽潛伏。不知四百年宗社。稅駕於何地。何幸昨夏慈旨懇惻。命揀賢門。爰得淑女。臣民顒祝。惟在於螽斯之慶。而天理難諶。邦運不幸。今則萬事已矣。悠悠宗國之計。思之茫然。凡今之言者。以勉聖學講治道。爲大本急務。此誠然矣。臣之愚見。是亦猶屬告君者之例語也。惟我殿下。春秋已盛。嗣續漸遲。固知天佑邦家。則百之喜自有其時。而其所以廣求之方。日急於一日。至如某樣道理。非在下者所可指陳。而在殿下靡所不極之道。亦不待在下者之言。而必有所商量於聖念矣。向對宿衛。將臣飮泣而語者。先以此事。爲第一義矣。伏願聖明。勿以老迂之言而忽之也。鳴呼。討逆。乃所以尊君父杜禍亂也。今之討逆。又何與古之討逆。異也。妖如鄭妻。凶如龜賊。而尙貸一律。偃息於覆載之間。臣之或箚或奏。辭已竭矣。復何加疊。而顧今國勢時象。無一可恃。又此意外。喪故出於夢寐之外。適中凶孼輩幸其不幸之心。良亦悲憤。元氣自鑠。客邪亦侵。理之灼然也。賊臣漆室之憂。繞壁彷徨。無所不到。今之忠於殿下者。想必憂思之心。有倍於無事之時也。以此言之。討逆一事。豈尤在第二件中。而殿下之一例涵容。無意鋤治。是豈非恩常掩義。公不勝私而然耶。此賊未誅。人心無㡳定之期。國事無可爲之望。此實君臣上下非可以依舊因循之時也。伏願殿下。以臣所奏二條。先爲急務快賜哉處。則邦國滋休。倫彝克明矣。臣於床第病伏之中。不勝過計之慮。玆又唐突陳請。惟聖明恕其過而察其忠焉。臣無任云云。答曰。省疏具悉卿懇。卿之所辭至此。銓任今姑許遞。至於籌司。亦非亞銓閑慢之比。豈可曲循卿請乎。第一條所陳。讀卿疏意。不覺愴涕。予亦有商量于中者。感卿款款之忠。第二條討逆事。此時此言。卿果先護龜柱。亦云在島。而鄭妻之尙在城外。予失於寬。方思酌處之道矣。俟雨後稍涼。可以登對面悉爾。因傳曰。此批答遣史官。傳諭于儒賢處。
정조 3년
己亥六月十八日卯時。上御誠正閣。領左相入侍時。領議政金尙喆。左議政徐命善。左副承旨李義弼。假注書李敏采。記注官崔大奎。記事官金健修。以次進伏訖。尙喆曰。連日勞動。聖體。若何。答曰。一樣矣。命善所啓。昨日冊印奉詣時。該房郞廳。偃便自在。慢不動念。幾致未及時刻之境。各差備官亦多有晩時來到之人。雖不能一一科責。其中尤甚者。若不摘發論罪。則此後擧行。無以董飭。各司如期集事。不可以事過而置之。都監郞廳李東賓汰去。差備官李命勳吳大益朴賢秀。竝令該府處之。何如。上曰。依爲之。出擧條又所啓。哀冊文別單書啓。初無書入之命。而政院之徑先推來。無端捧入。誠是意外。下吏則臣已爲科治。而當該承旨。不可無警。遞差。何如。上曰。依爲之。出擧條又所啓。都監郞廳金履仁。移拜外任矣。仍察都監。竣事後赴任。多有前例。今亦依此仍帶。李東賓代則工役今幾垂畢。不必更爲差出。使一房郞廳兼察。何如。上曰。依爲之。出擧條上命承旨進前。命書傳敎曰。宣謚時尙傳中官金壽光加資。謚冊差備長番中官金允謙等四人。各半熟馬一匹賜給。謚冊印及床差備出入番中官金益齡等八人。各加一資。資窮者代加。又命書傳敎曰。宣謚時正使錦城尉朴明源。熟馬一匹面給。謚冊文製述官判府事徐命膺。熟馬一匹賜給。書寫官副司直李衍祥。印篆書寫官黃海監司金熤。竝加資。奉謚冊印官正李度默。副司果朴祐源趙尙鎭。校理鄭淵淳。各半熟馬一匹賜給。擧案執事佐郞洪景厚。守尹遠東。主簿趙德洵李東迪。各加一資。資窮者代加。傳敎官承旨李秉鼎加資。贊儀趙時種陞敍。引儀金東覽金彦國閔憲張濩。各兒馬一匹賜給。其餘引儀各加一資。資窮者代加。通禮院書員。令該曹考例施賞。事知書員。從最優例。加數施賞。宣謚時賞典。皆令口傳下批事。出榻敎上曰。東萊府使事。更欲一番相議於卿等。其爲人頗可。邊地數遞。亦爲可悶。今姑仍任。何如。命善曰。以本事言之。則雖涉不善爲之。而上敎如此。其爲仍任。誠爲好矣。尙喆曰。禁漏官事。誠爲無據。日前下敎。臣不勝惶恐慙愧之至。此皆臣之罪也。上曰。領相之言。過矣。予於領相。心之所存。初無所隱。故果有日前下敎。而豈有未安之意於卿也。自院相以後。無一展眉之時。予爲之深悶。此後則須勿以此等事。留着於心裏焉。尙喆曰。臣雖無狀。若有孤負聖上之心。則天必殛之矣。上曰。自先大王朝。期待甚重。昔年使行時陳疏。有諸葛亮臨表涕零之意。言人之所不能言。近來何獨無如此言乎。命善曰。有其事則豈無是言乎。上曰。別單捧入。同副當之乎。義弼曰。然矣。上曰。捧入捧置承旨。竝遞差。命書傳敎曰。大臣旣已論勘。其代承旨前望單子入之。新除授承旨牌招察任事。出榻敎上曰。他承旨入侍。賤臣敏采承命出。與右副承旨洪樂彬進伏。命書傳敎曰。雖以體例。有大臣之論勘。而邊臣數遞。亦屬可悶。東萊府使李致中罷職傳旨。勿施。爲先緘辭從重推考。處分宜無異同。訓別亦勿拿處。自本府從重科罪事。分付。尙喆曰。宗廟秋享大祭獻官苟艱。以宗臣塡差。何如。上曰。依爲之。樂彬曰。賞典今日可以頒賜。而金壽光方在禁推。何以爲之。上曰。待放釋頒給。可也。命退。諸臣以次退出。